**2021-2022. évi BISEL országos verseny**

**VERSENYFELHÍVÁSA**

**„Víztükör”**

Az Agrárminisztérium a Herman Ottó Intézet Nonprofit Kft., a Magyar Mezőgazdasági Múzeum és Könyvtár, a Duna-Ipoly Nemzeti Park Igazgatóság és a Kisalföldi ASZC Roth Gyula Mezőgazdasági Technikum, Szakképző Iskola és Kollégium közreműködésével országos versenyt hirdet a BISEL – Gumicsizmás természetvédelem program keretében **„Víztükör!”** címmel általános és középiskolák 7-12. évfolyamos tanulói számára két korcsoportban (7-9. és 10-12. évfolyam).

A versenyre 4-6 fős csapatok jelentkezését várjuk.

**A verseny célja:** a kisvízfolyások vizsgálata, állapotának BISEL módszerrel történő minősítése, élőviláguk megismerése, a vízfolyásokat veszélyeztető tényezők, a 2021-2022. évi versenyben különösen a vízjárás olykor szélsőséges változását okozó természetes folyamatok, illetve emberi tevékenységek megfigyelése. További cél az élményszerű feladatokon keresztül a vízfolyások és környezetük védelme iránti elköteleződés erősítése, az ökológiai összefüggések felismerése, komplex, átfogó gondolkodásmód elsajátítása és nem utolsósorban a csapatmunka, közösségépítés ösztönzése.

**A verseny felépítése:** a verseny **vízvizsgálati** részből, **egy elméleti feladatsorból**, **egy tervezési feladatból, egy kreatív feladatból** és a **döntőből** áll.

A <http://bisel.hu/verseny> oldalon megjelenő feladatok megoldásait online kell benyújtani az egyes fordulóknál meghatározott módon, a feltüntetett határidőig.

**A** **versenyre való jelentkezés módja**:

1. amennyiben az iskola korábban még nem vett részt a BISEL programban, először regisztrálnia szükséges a BISEL honlapon a <https://bisel.hu/user/registration?url=/> linken. **Az iskolát csak egyszer kell regisztrálni; névváltozás esetén módosítani kell az iskola nevét**

(a már regisztrált iskolák listája a <https://bisel.hu/resztvevok> címen tekinthető meg);

1. a versenyre az első forduló (elméleti feladatsor) megoldásával egyidejűleg beküldött jelentkezési lappal lehet jelentkezni. **A résztvevő csapatoknak csapatnevet kell választaniuk,** valamint a **csapattagok és a felkészítő tanár nevét** és a kapcsolattartási e-mail címet is **meg kell adniuk**!

**BISEL vízvizsgálat:**

**A versenyben való részvétel feltétele** egy szabályos **BISEL terepi vizsgálat elvégzése** kibővített élőhelyvizsgálattal **+ a részletes jegyzőkönyv kitöltése a BISEL honlapon**. A terepi vizsgálattal kapcsolatban bővebb információt találnak a <https://bisel.hu/bisel-meres-pontrol-pontra> oldalon.

**A jegyzőkönyvet a**[**www.bisel.hu**](http://www.bisel.hu/)**oldalra történő belépés után az Adataim/Projektjeim menüpontban az „Új projekt feltöltése„ mezőre kattintva tudják feltölteni. Kérjük minél több adat megadását és fotók feltöltését is a jegyzőkönyvhöz.** A csapatok a makrogerincteleneken túl az adott vízfolyás és közvetlen környezetének növény- és állatvilágát is vegyék alaposabban szemügyre, és vizsgálják meg az egyes fajok vízhez való kapcsolódását, különösen a vízfolyás időszakos kiszáradása, vagy áradása következményeit.

**A vízvizsgálat a verseny meghirdetésétől 2021. november 10-ig végezhető.**

A vízfolyás **fizikai és kémia vizsgálat**ával, **kapcsolódó programok szervezésével** (pl. tanóra a patakról, kreatív foglalkozások, pataknap szervezése, közlemények megjelentetése stb.), a **vízfolyás több szakaszának vizsgálatával**, a vizsgálatok több időpontban történő elvégzésével **pluszpontokat lehet szerezni**.

**1. forduló – elméleti feladatsor:**

Az **elméleti feladatsor** megoldása (külön online feladatlap a 7-9., illetve 10-12. évfolyamosoknak)

A feladatlap kitöltésével lehet benevezni a versenyre; a feladatlap június 20-tól érhető el a <http://bisel.hu/verseny> felületen.

Beküldési határidő: **2021.** **december 10.**

**2. forduló – tervezési feladat:**

**Akcióterv kidolgozása ̶ szakemberek (vízügyi, nemzeti parki, önkormányzati, stb. szakértők) bevonásával ̶ a helyi kisvízfolyások kiszáradásának, vízjárási szélsőségeinek megelőzésére, mérséklésére.**

**Fontos megvizsgálni az ok-okozati összefüggéseket a hatékonyabb megelőzés, védekezés érdekében!**

Beküldési határidő: **2022. január 20.**

**3. forduló – kreatív feladat:**

**Képregény készítése az éghajlatváltozás hatásairól a kisvízfolyások élővilágára, különös tekintettel a szélsőséges vízjárásra.**

**Terjedelem:** minimum 3, maximum 10 kép és a hozzájuk tartozó szöveg.

**Feltölthető formátumok:** PPT, PDF, képként JPG, PNG.

**Elkészítési technika:** hagyományos szabadkézi technikák mellett a digitális eszközök, programok használata is megengedett.

A képregényben szerepeljenek az adott vízfolyás makrogerinctelen fajai is!

Beküldési határidő: **2022. február 20.**

**Döntő:**

A három forduló összesített eredménye alapján a két korcsoportban a legmagasabb pontszámot elérő 10-10 csapat jut a döntőbe.

A **döntő** várhatóan **2022. március 22-én** a Magyar Mezőgazdasági Múzeumbankerülmegrendezésre, ahol a csapatoknak **maximum 8 percben kell bemutatniuk** a **helyi vízfolyásra kidolgozott akciótervüket**.

Továbbra is **ösztönözzük az iskolák közötti együttműködést**, illetve **a korábban vizsgált vízfolyás további vizsgálatát**, a vizsgálati eredmények időbeli változásának bemutatását. A csapatok több vízfolyást, vagy egy vízfolyás több szakaszát is vizsgálhatják, és összevethetik az eredményeket. A különböző időpontokban végzett vizsgálatok eredményei alapján kimutathatók a vízfolyást érintő, akár az éghajlatváltozás által okozott változások is.

**Díjazás:**

Korcsoportonként az első három helyezett munkáját értékes nyereményekkel díjazzuk, és lehetőség van különdíjak odaítélésére is.

A döntőbe jutó valamennyi csapat részesül ajándékban.

További részletek a versenyről, a fordulónkénti feladatokról a <http://bisel.hu/verseny> oldalon jelennek meg.

A versenyfelhívással, vagy a BISEL programba történő csatlakozással kapcsolatos kérdéseket a bisel@am.gov.hu címre várjuk.